ኢትዮጵያ ሱዳንና ግብጽ በቅርቡ በታላቁ የህዳሴው ግድብ ዙሪያ በካርቱም ያደረጉት ውይይት ስኬታማና ገንቢ ነበር-አቶ አለማየሁ ተገኑ
 – ኢትዮጵያ፣ ሱዳንና ግብጽ በቅርቡ በታላቁ የህዳሴው ግድብ ዙሪያ በካርቱም ያደረጉት ውይይት ስኬታማና ገንቢ እንደነበር የውሃ መስኖና ኢነርጂ ሚኒስትሩ ገለጹ። ከዚህ ቀደም በግድቡ ዙሪያ በሶስቱ አገራት መካከል የነበሩት የልዩነት ነጥቦች በአብዛኞቹ ላይ ስምምነት ተደርሷል።ሚኒስትሩ አቶ አለማየሁ ተገኑ እንደገለጹት በታላቁ የኢትዮጵያ ህዳሴ ግድብ ዙሪያ ዓለም አቀፉ የባለሙያዎች ቡድን ያቀረበውን ምክረ ሀሳብ መተግበር በሚቻልበት ነጥብ ዙሪያ ሶስቱ አገራት በሚኒስትሮች ደረጃ ውይይት ያካሄዱት ህዳር 29 እና 30 በካርቱም ከተማ ነበር። ውይይቱ በዋናነት አለም ዓቀፉ የባለሙያዎች ቡድን ግድቡን አስመልክቶ ባወጣው ሪፖርት ላይ በቀጣይ ሊታዩ ይገባል በተባሉ ነጥቦች ላይ የጋራ ኮሚቴ ለማቋቋም የሚያስችል ምክክርም ተካሂዷል። አገራቱ ከዚህ ቀደም ባደረጉት ውይይት ወቅት የሚቋቋመው ኮሚቴ አባላት እና ስብጥር ከየት መምጣት አለበት በሚለው ነጥብ ዙሪያ ስምምነት ላይ ሳይደርሱ ተለያይተው እንደነበር ሚኒስትሩ አስታውሰዋል።ኢትዮጵያ በኮሚቴ አባልነት መካተት ያለባቸው ከሶስቱም አገራት የተውጣጡና ቁጥራቸውም ከ3 እስከ 4 ባለሙያዎች መሆን አለባቸው የሚል አቋም ስታራምድ ግብጽ በአንጻሩ በቡድኑ ውስጥ አለም አቀፍ ባለሙያዎች ሊካተቱ ይገባል የሚል አቋም ይዛ ቆይታለች። ሆኖም በውይይቱ ወቅት ኢትዮጵያ ያቀረበችው ሃሳብ ተቀባይነት ማግኘቱን አቶ አለማየሁ ጠቁመዋል። ሶስቱ አገራት ልዩነቶቻቸውን በማጥበብ በአብዛኞቹ ጉዳዮች ላይ ስምምነት መድረሳቸውንም አብራተዋል። አገራቱ ኮሚቴው የሚቋቋምበትን ጊዜና የኮሚቴውን አባላት ወጪም ለመሸፈን መግባባት ላይ ደርሰዋል። ሚኒስትሩ አቶ አለማየሁ እንዳብራሩት የአለም አቀፍ ባለሙያዎችን ምክር ሃሳብ አፈጻጻም ዙሪያ ልዩነት ሲያጋጥም እንዴት መፍታት አለባቸው በሚሉት ጉዳዮች ላይ ወደፊት ስምምነት ይደረሳል ተብሎ ይጠበቃል። ባለሙያዎቹ የሚሰጡት አስተያየት በየመሃሉ ወይስ በስተጨረሻ ይሁን በሚሉት ነጥቦች ዙሪያም በሶስቱም አገራት መካከል ልዩነት መኖሩን ጠቁመዋል። ስምምነት ባልተደረሰባቸው ነጥቦች ላይም የሶስቱ አገራት ሚኒስትሮች ለተጨማሪ ውይይት በቀጣዩ ጥር ወር መግቢያ ላይ ዳግም በካርቱም ለመገናኘት በቀጠሮ መለያየታቸውን አስረድተዋል። እንደ ሚኒስትሩ ገለጻ ከሆነ ሶስቱ አገራት ለሁለት ቀናት ያደረጉት ውይይት በሰከነ መንፈስ የተካሄደና በአብዛኞቹ ነጥቦች ላይም መግባባት እንደተደረሰ የኢትዮጵያ ዜና አገልግሎት ዘገባ ያስረዳል።